**Харолд 220118**

**Адамның өмірде қалдыратын қазыналары**

Жақын адамымыздан, яғни біз үшін өте маңызды және қымбат адамымызды жоғалтқанда, біз, әрине, қиналып, қайғырамыз. Өйткені бұл адамның біздің өмірімізге қосып жатқан үлесі іс жүзінде аяқталды.

Бірақ олардың сіздің өміріңізге әкелген нәрселері шынында аяқталған жоқ. Бірде біреу былай деп айтқан еді: «Жақсы өмір біздің өмірлік жағажайымызда әдемі қазыналарды қалдырады». Сондай-ақ, мұхитты жағалай жүріп, ұлу қабыршақтарын жинауды ұнататын балалар сияқты, біз де жақсы өмірдің әдемі қазыналарын жинай аламыз.

Жақын адамымызды жоғалтқан кезде, біз қайғырумен бірге, сол адамның жақсы өмірін атап өтіп, мерекелеуіміз керек. Өйткені ол адам, өмірдің толқындары да шайқап, алып кете алмайтын асыл қазыналарды қалдырды. Осылардың бірнешеуі мыналар:

-Сүйікті адамымыздың біздің өмірімізге қосқан үлесі бізді адам ретінде қалыптастырады.

-Біздің досымыздың өз сыйларын, дарындарын басқаларды жарылқау үшін қолданғаны.

-Жылы жымиюы, бізді әлі де күлдірте алатын әңгімелері мен әзілдері.

-Сол адамның Иемізге және сізге деген сүйіспеншілігі.

Осылай тізімді әрі қарай жалғастыра беруге болады. Осы қазыналарды сізден ешкім тартып ала алмайды.

Елші Пауыл Тімоте есімді жас бағушыға үлкен жігер берген еді. Ол Тімотеге: «Шынайы сенімің есімде. Ол алдымен әжең Лойда мен анаң Әуникенің жүректерінен орын алған еді. Оның сенің жүрегіңнен де орын алғанына көзім жетті.» (2 Тімотеге 1:5). Пауыл, Тімотенің әжесі мен анасы оның өміріне әкелген сенімін еске түсірді. Ол бұрынғы ұрпақтардан қалған сенімнің Тімотенің өмірінде де бар екеніне сенімді болды.

Егер сіз жақында ғана жақын адамыңызды жоғалтсаңыз, сол ерекше адамнан қалған қазыналар туралы ойланыңыз. Оларды жинап алыңыз. Олардың махаббатын еске түсіргенде, олардың өмірін еске түсіріп, мерекелеңіз.